Sarajevski derbi
Sarajevski derbi je naziv za nogometne utakmice između dva sarajevska kluba: FK Sarajevo i FK Željezničar. Prvu zvaničnu utakmicu u nekom od takmičenja Sarajevo i Željezničar su odigrali 10. oktobra 1954. u prvoj ligi Jugoslavije. Derbi Sarajevo - Željezničar se smatra najvećim gradskim i ligaškim derbijem u Bosni i Hercegovini. U prvoj ligi Jugoslavije po broju šampionskih titula FK Sarajevo je uspješnije sa dvije titule, dok je Željezničar osvojio jednu titulu. Ipak, u međusobnim utakmicama Željezničar je uspješniji ostvarivši dvije pobjede više u odnosu na FK Sarajevo. U Premijer ligi Bosne i Hercegovine, Sarajevo i Željezničar imaju jednak broj pobjeda u pogledu međusobnih utakmica, dok je Željezničar uspješniji po broju šampionskih titula. U ostalim takmičenjema Kupa i Superkupa, FK Sarajevo je kup Bosne i Hercegovine osvojilo sedam puta, a Željezničar šest puta. Superkup Bosne i Hercegovine Željezničar je osvojio tri puta, a FK Sarajevo jedanput.